  Майя Бывальцева Удмуртиысь дышетскись Александра Вахрушева быремез бере «За спасение погибавших» медален пусъемын. Со сярысь пуктэтэз юнматӥз Россилэн азьмуртэз Владимир Путин. Шудтэм учыр луиз кылем арын гужем. Якшур-Бодьяысь шор ёзо школаысь 3-тӥ классын дышетскись нылмурт агаеныз ӵош 24-тӥ инвожое черкогуртысь тыметэ пыласькыны мынӥз. Соку ик отын эшшо кык нылъёс вал — со школаын ик дышетскисьёс. Уяны быгатӥсьтэм нылашъёс — куинетӥ классын дышетскись Оля но витетӥ классын дышетскись Юля — плот вылын уяло вылэм. Кыӵе ке вакытэ пичиез ныл гылӟиз, вуэ усиз но выйыны кутскиз. Озьы ик уяны быгатӥсьтэм Саша соку ярдурын вал но юрттыны бызиз. Огъёззэ кутыса, ярдур пала кыскыны выриз, но ачиз но ву улэ кошкиз. Пиналъёс кызьы быгатӥзы улон борды кырмиськыны выризы, но кужымзы лябӟиз. Саша кызьы ке но быгатӥз ик Юляез кустӥз кутыса вуысь донгыны, соиз шокчыны но кеськыны быгатӥз. Но ачиз Саша вуэн воньдӥ но выйиз. Александра Вахрушева трос нылпиё быдэс семьяын будӥз. Лякыт сямо но сюлмо вал. Соин ик эшъёсыз но сое гажазы, оскизы. Классэныз кивалтӥсьлэн верамезъя, нылаш ӵош дышетскись эшъёсызлэн вормонъёссылы аслазъёсызлы кадь шумпотылӥз. Коллективын азьветлӥсь вал, тросэз пиналъёс соин эшъяськизы. Нылаш класслэн но школалэн улоназ мыло-кыдо пыриськиз. Аскивалтон ёзэсъёсын начальной школалэн «министрез» вал, математикая, ӟуч кылъя, котыр инкуазья школа олимпиадаосын вормисьёс пӧлы шедьылӥз, спорт ужрадъёсы пыриськылӥз. Трос лыдӟиськиз. Бӧрсьысь кык ар лыдӟисьёслэн элькун конкурсазы вормисе потылӥз. Бырон араз Саша куинетӥ классэз витьёсын йылпумъяз. Тегъёс: Мерлык Дышетон ВладимирПутин Якшур-Бодья Удмуртия пиналъёс  